b'\n_START_ARTICLE_\nNamibia\n_START_SECTION_\nHistorie\n_START_PARAGRAPH_\nNamibia var tidligere kendt som Tysk Sydvestafrika og var en af de tyske kolonier p\xc3\xa5 det afrikanske kontinent. _NEWLINE_Efter at tyske kolonister var kommet til Namibia i slutningen af 1800-tallet, var gnidningerne mellem tyskerne og specielt Hererofolket eskaleret, og den tyske udnyttelse af hereroerne, et nomadefolk med store kv\xc3\xa6gflokke, som vandrede rundt mellem Angola og det nuv\xc3\xa6rende Namibia for at finde gr\xc3\xa6sningsarealer, resulterede i 1904 i, at hereroerne gjorde voldeligt opr\xc3\xb8r. De f\xc3\xb8rste par dage af opr\xc3\xb8ret blev mere end 150 tyskere dr\xc3\xa6bt. Typisk for opr\xc3\xb8ret var, at hereroerne gik uden om holl\xc3\xa6ndere, briter og mission\xc3\xa6rhuse. De gik kun specifikt efter tyskere. Efter at tyskerne havde f\xc3\xa5et en mindre h\xc3\xa6r sendt hjemme fra Tyskland, begyndte de at tr\xc3\xa6nge hereroerne tilbage. De ca. 6000 soldater var under ledelse af den h\xc3\xa5rde generall\xc3\xb8jtnant von Trotha. Ved "slaget ved Waterberg" i 1905 blev de resterende stammekrigere og deres familier omringet af de ca. 2000 tyske kommandosoldater, som deltog i slaget. Selv om der var et st\xc3\xb8rrelsesforhold mellem de to h\xc3\xa6re p\xc3\xa5 3:1 til hereroernes fordel, lykkedes det tyskerne at presse dem ud i \xc3\xb8rkenen bag plateauet. Von Trotha lagde ved starten af slaget en jernring om plateauet, men undlod at lukke ringen, s\xc3\xa5 der var en flugtmulighed ud i \xc3\xb8rkenen. Da hereroerne var flygtet, blev tyske tropper sendt ud for at forgifte vandhuller og dr\xc3\xa6be de overlevende, der m\xc3\xa5tte v\xc3\xa6re tilbage. Den h\xc3\xa5rde t\xc3\xb8rstende rejse gennem \xc3\xb8rkenen udryddede n\xc3\xa6sten hererofolket, som til sidst n\xc3\xa5ede ind p\xc3\xa5 britisk territorium, hvor de fik asyl mod ikke at forts\xc3\xa6tte kampen._NEWLINE_Sydafrika besatte Tysk Sydvestafrika under 1. verdenskrig. Efter 2. verdenskrig annekteredes territoriet af Sydafrika. I 1966 begyndte SWAPO-guerillaen en selvst\xc3\xa6ndighedskrig for omr\xc3\xa5det, men Sydafrika anerkendte ikke selvst\xc3\xa6ndigheden f\xc3\xb8r 1988, da FN havde fremlagt en fredsplan for hele regionen. Formelt blev Namibia selvst\xc3\xa6ndigt den 21. marts 1990, hvorefter man afholdt demokratiske valg._NEWLINE_Landet har fremdeles en stor tysksproget minoritet.\n_START_SECTION_\nPolitik\n_START_PARAGRAPH_\nDet namibiske statsoverhovede er pr\xc3\xa6sidenten, som v\xc3\xa6lges for en periode af fem \xc3\xa5r. Regeringschefen er statsministeren, der (sammen med regeringen) udn\xc3\xa6vnes af pr\xc3\xa6sidenten._NEWLINE_Namibias tokammerparlament best\xc3\xa5r af nationalr\xc3\xa5det (26 repr\xc3\xa6sentanter, 2 fra hver af regionerne, som bliver valgt for en periode af 6 \xc3\xa5r) og nationalforsamlingen med 78 repr\xc3\xa6sentanter (valgt for 5 \xc3\xa5r), 6 af disse er valgt af pr\xc3\xa6sidenten og har ikke stemmeret. _NEWLINE_Nationalforsamlingen er den lovgivende magt, med nationalr\xc3\xa5det i en mere r\xc3\xa5dgivende stilling._NEWLINE_Grundloven fra 1990 indholder som en af de f\xc3\xb8rste afsnit ang\xc3\xa5ende milj\xc3\xb8beskyttelse._NEWLINE_Den d\xc3\xb8mmende magt er h\xc3\xb8jesteret, hvis medlemmer bliver valgt af pr\xc3\xa6sidenten efter anbefaling fra den juridiske kommission.\n_START_SECTION_\n\xc3\x98konomi\n_START_PARAGRAPH_\nNamibias \xc3\xb8konomi baserer sig p\xc3\xa5 udvinding af mineraler til eksport. Minedriften st\xc3\xa5r for 20\xc2\xa0% af BNP. Namibia er verdens femtest\xc3\xb8rste producent af uran. Namibia er ogs\xc3\xa5 verdens f\xc3\xb8rende i diamantudvinding. Desuden udvindes store m\xc3\xa6ngder bly, zink, s\xc3\xb8lv og wolfram._NEWLINE_Den st\xc3\xb8rste n\xc3\xa6ringsvej er jordbrug (omtrent halvdelen af befolkningen). Selv om Namibia har et BNP, som er fem gange h\xc3\xb8jere end de fattigste lande i Afrika, lever de fleste af Namibias indbyggere i fattigdom p\xc3\xa5 grund af stor arbejdsl\xc3\xb8shed, en sk\xc3\xa6v fordeling af indt\xc3\xa6gterne og de mange indt\xc3\xa6gter, som g\xc3\xa5r til udl\xc3\xa6ndinge. Turismen er i stigning, som led i den almindelige stigning til overs\xc3\xb8iske turistdestinationer. Ikke mindst tyske turister bes\xc3\xb8ger landet, pga den korte, men h\xc3\xb8jprofil\xc3\xa6re tyske koloniperiode. Den namibiske \xc3\xb8konomi er knyttet t\xc3\xa6t sammen med den sydafrikanske.\n_START_SECTION_\nDemografi\n_START_PARAGRAPH_\nSt\xc3\xb8rstedelen af befolkningen er sort, Ovambo-stammen er den st\xc3\xb8rste og udg\xc3\xb8r ca. halvdelen af befolkningen. Det er st\xc3\xb8rre grupper af San- og Nama-folk, hvis udseende er meget forskellige fra, hvad der s\xc3\xa6dvanligvis opfattes som "sort". Den hvide befolkning i landet (ca. 6\xc2\xa0%) er hovedsagelig af tysk oprindelse._NEWLINE_Mens administrationssproget er engelsk, taler st\xc3\xb8rstedelen af befolkningen enten afrikaans eller tysk. En r\xc3\xa6kke indf\xc3\xb8dte sprog er ogs\xc3\xa5 i brug, selv om de i mods\xc3\xa6tning til de f\xc3\xb8rstn\xc3\xa6vnte ikke har officiel status. Kristendommen er den st\xc3\xb8rste religion. De fleste namibiere er protestanter._NEWLINE_Namibia har verdens n\xc3\xa6stmindste befolkningst\xc3\xa6thed 2,6 pr. km\xc2\xb2.\n_START_SECTION_\nInfrastruktur\n_START_PARAGRAPH_\nNamibia har et nationalt flyselskab kaldet Air Namibia.\n_START_SECTION_\nKultur\n_START_PARAGRAPH_\nNamibia er har ikke en ensartet befolkning. Et af Namibias folkeslag, himbaerne, udskiller sig mest ved, at kvinderne indsm\xc3\xb8rer sig i gedefedt, som er opblandet med en r\xc3\xb8d jordart. Derfor fremst\xc3\xa5r kvinderne helt r\xc3\xb8de. De gifte kvinder b\xc3\xa6rer p\xc3\xa5 hovedet nogle gede\xc3\xb8rer som symbol p\xc3\xa5 deres status._NEWLINE_I Ovamboland er kl\xc3\xa6dedragten en helt anden \xe2\x80\x93 her har kvinderne ladet sig inspirere af deres europ\xc3\xa6iske bes\xc3\xa6ttere. Kvinderne b\xc3\xa6rer farvestr\xc3\xa5lende, m\xc3\xb8nstrede stoffer, som er draperet rundt om dem, og p\xc3\xa5 hovedet b\xc3\xa6rer de en form for hat, der er udspidset til hver side._NEWLINE_Derudover findes der ogs\xc3\xa5 buskm\xc3\xa6nd i det sydlige af Namibia i Kalahari-\xc3\xb8rkenen. Dette folk er blandt klodens laveste og har et helt specielt sprog med kliklyde.'